Fi 3 xhur tal-Covid-19 wettqet il-ħolma tagħha li ssir popolari
Ġunju 12, 2020 Matul il-Covid 19, b'filmati live fuq Facebook, wettqet il-ħolma tagħha li ssir popolari. Terry Muscat, persuna transesswali stqarret ma' TVM li meta kienet ġuvni sabitha bi tqila biex tgħid lill-familja dwar is-sesswalità tagħha, tant li ħarġet ma' mara biex tikkuntentahom. Illum permezz tal-mezzi soċjali, qed twettaq il-ħolma tagħha li titkellem man-nies u tagħti kuraġġ lil min hu bħalha. Terry Muscat għandha 50 sena, u fl-adolexxenza tagħha kienet tħoss li tixtieq tgħid lill-ġenituri tagħha dwar is-sesswalità vera tagħha iżda sabitha bi tqila għax beżgħet li tweġġagħhom u ma jaccettawhiex. "Mindu kont tifel żgħir, 8 years nilgħab bil-pupi u żibeġ, kont ħriġt ma' mara ħabba ommi, u kont għedtilha aħjar nieqfu". Terry Muscat li fuq Facebook hija magħrufa bħala Zija TT qalet li issa li ilha madwar għoxrin sena tgħix bħala mara. Hija temmen li mindu faqqgħet il-pandemija, wettqet il-ħolma tagħha li tikkomunika ma' eluf ta' nies permezz tal-mezzi soċjali. "Meta ħareġ il-virus, ridt nagħmel xi ħaġa biex min hu ġewwa inferraħhom, u ngħin lin-nies ukoll". Terry Muscat qalet li jkollha ħafna nies li jaqsmu magħha l-weġgħat tagħhom. "Nixtieq minn qalb li l-poplu Malti, il-ħajja tagħna iebsa, u ma nweġġgħux lil xi ħadd biex nidhru kemm aħna sbieħ fuq fb". Hija qaltilna li l-ħolma tagħha wara s-suċċess li kisbet fuq il-mezzi socjali hi li jkollha programm fuq it-televiżjoni.